Warren Beatty
Store norske leksikon,Kunst og estetikk,Film, TV og teater,Film og TV,Nord-amerikansk film og TV,Nord-amerikanske skuespillere
Warren Beatty er en filmskuespiller, manusforfatter, filmregissør og filmprodusent fra USA. Han er bror av Shirley MacLaine og gift med filmstjernen Annette Bening (1992– ).
Han vokste opp i Norfolk og Arlington, og fikk sin debut som skuespiller i Elia Kazans Splendor in the Grass (Feber i blodet, 1961). Beattys gjennombrudd kom med rollen som bankraneren Clyde Barrow i Arthur Penns Bonnie and Clyde (1967), og han spilte deretter varierte og uvanlige hovedroller i filmer som McCabe and Mrs. Miller (1971), The Parallax View (Siste vitne, 1974), Shampoo (1975) og Heaven Can Wait (Himmelen kan vente, 1977). På sistnevnte film hadde han også regien sammen med Buck Henry.Beatty fikk også etter hvert realisert sitt store prosjekt, filmen Reds (1981) om den amerikanske sosialisten John Reed, med seg selv i hovedrollen. For den ble han tildelt Oscar og Golden Globe for beste regi. Han har spilt tittelroller i den elegante tegneseriefilmatiseringen Dick Tracy (1990; også regi), gangsterfilmen Bugsy (1991), i regi av Barry Levinson, og den politiske satiren Bulworth (1999; også regi).Siden har han nesten lagt skuespillerkarrien på hylla, med ytterst få unntak, som i The Rules Don't Apply (2016; også regi), hvor han ikledde seg rollen som Howard Hughes. Beatty har blitt hedret med ærespriser fra Oscar-akademiet (2000) og under både Golden Globes (2007) og filmfestivalen i Venezia (1998). Til sammen er Beatty blitt Oscar-nominert 13 ganger, inkludert to ganger for beste originalmanus. Les mer i Store norske leksikon Film i USA